संसद्मा श्वेतपत्र प्रस्तुत भएपछि भएका बहसलाई पनि ध्यानमा राख्न जरुरी छ । अर्थमन्त्रीले पेस गर्ने श्वेतपत्र कुनै विश्वविद्यालयको शोधग्रन्थ जस्तो होइन, यसले जनतालाई छुन्छ । त्यही भएर विगतको नकारात्मक कुरा मात्रै कोट्याएर र फलानाले गर्न सकेन भनेर मात्रै दायित्व पूरा हुँदैन । श्वेतपत्रमाथि टिप्पणी गर्दा प्रतिपक्षी काङ्ग्रेसका सांसदहरूले बढाइचढाइ भयो भनेर आलोचना गरे पनि त्यहाँ पेस भएका कुनै पनि तथ्यांकलाई चुनौती दिन नसक्नुले मुलुकको वास्तविकता के छ भन्ने देखाउँछ । तत्कालीन अर्थमन्त्री पनि संसद्मै रहेको बेला श्वेतपत्रलाई उहाँले चुनौती दिन सक्नुहुन्थ्यो तर उहाँको मौनताले पनि स्थितिलाई बुझाउन मद्दत गरेकै छ । यो पनि आजको बहसको विषय होइन, ठूलो कुरा होइन । परिस्थितिको यथार्थ चित्रण नगरी अगाडि बढ्न सकिँदैन । यो पनि जानेकै विषय हो । तर, जनताको अपेक्षा यतिमा सीमित छैन । अरुले सकेनन् भनेरै जनताले वाम गठबन्धनलाई अत्यधिक मत दिएर जिताएका छन् । त्यसैले अब अरुलाई दोष दिएर पन्छिन सक्ने अवस्था छैन ।
